آسُمی پُل شریدار شَموشگ لوٹ انت،
دیگریں زند ءِ شمُشکار شموشگ لوٹ اَنت.
تو کہ گُشتگ وتی جند ءِ گس ءَ بے هال مہ کن.
من گُشاں سرجمیں بازار شموشگ لوٹ اَنت.
گِیمُر اَنت درد چو بیچارگیں دنیا ءِ وَڑ ءَ.
یات بنت چو گُل ءُ گلزار شموشگ لوٹ اَنت.
هو اَگاں شائری ءَ لبز ءِ شریدار کَن ئے،
ماهیکان سرشپ ءُ اِستار شموشگ لوٹ اَنت.
تو کہ لوٹ ئے چہ همک چیز شمشکار بہ باں،
دل زهیرانی گرپتار شموشگ لوٹ اَنت.
کازی لوٹیت گوں کرداراں شریدار بہ بیت،
مارا پرگوستگیں کردار شموشگ لوٹ اَنت.
مُبارک کازی